Steingerður Hauksdóttir, sundkona, setti persónulegt met í 50 metra baksundi á Evrópumeistaramótinu í 25 metra laug í morgun en hún er ein af þremur keppendum Íslands á mótinu.
50 metra baksundið er aðalgrein Steingerðar en hún synti í morgun á 28,18 sekúndum, hennar besti tími fyrir daginn í dag var 28,52 sekúndur. Tíminn dugði þó ekki inn í undanúrslitin en er farinn að færast nær Íslandsmeti Eyglóar Óskar Gústafsdóttur sem er 27,40 sekúndur. Snæfríður Sól Jórunnardóttir synti í 100 metra skriðsundi og kom í bakkann á 54,99 sekúndum, aðeins fjórum hundraðshlutum úr sekúndu frá sínum besta tíma, 54,95 sekúndum. Snæfríður varð í 22. sæti af 43 keppendum og komst ekki áfram í undanúrslit. Hún á hins vegar eftir að synda í sinni aðalgrein.
Þarna heyrðum við í Eyleifi Jóhannessyni, landsliðsþjálfara í sundi sem staddur er á Evrópumótinu í Rússlandi.
Xavi Hernandez, fyrrum knattspyrnumaður og núverandi knattspyrnustjóri katarska liðsins Al Sadd, segist vilja fara aftur heim til Barcelona og taka við stjórn katalónska liðsins. Hann vonar að samkomulag náist við núverandi vinnuveitendur sína.
Katarska liðið hefur gefið það út að Xavi fái ekki að fara frá liðinu á þessum viðkvæma tíma á tímabilinu en starfsmenn Barcelona eru staddir í Doha til að ræða við Xavi. Ronald Koeman var rekinn frá Barcelona í síðasta mánuði og félagið leitar nú að arftaka hans og Xavi segir að hann vilji fara aftur heim. Að fara aftur til Barcelona væri stórkostlegt og spennandi og hann vonar að málin leysist sem fyrst.